ЈАВНО ПРЕДУЗЕЋЕ „ЕЛЕКТРОПРИВРЕДА СРБИЈЕ“ БЕОГРАД

ЕЛЕКТРОПРИВРЕДА СРБИЈЕ ЈП БЕОГРАД-ОГРАНАК ТЕНТ

Улица: Богољуба Урошевића- Црног број 44.

Место:Обреновац

Број:105-Е.03.01-539190/10-2018

Обреновац, 24.12.2018. године

На основу члана 54. и 63. Закона о јавним набавкама („Службeни глaсник РС", бр. 124/12, 14/15 и 68/15), Комисија за јавну набавку број 1761/2018 (3000/1702/2018), за набавку „Поправка и замена изолације постројења и уређаја на блоковима А1, А2 и А3 у ТЕНТ-А и на осталим блоковима по налогу Наручиоца“, на захтев заинтересованог лица, даје

ДОДАТНЕ ИНФОРМАЦИЈЕ ИЛИ ПОЈАШЊЕЊА

У ВЕЗИ СА ПРИПРЕМАЊЕМ ПОНУДЕ

**Бр. 3.**

Пет и више дана пре истека рока предвиђеног за подношење понуда, заинтересовано лице је у писаном облику од наручиоца тражило додатне информације односно појашњења а Наручилац у року од три дана од дана пријема захтева објављује на Порталу јавних набавки и интернет страници Наручиоца,следеће информације, односно појашњења:

**ПИТАЊЕ 1**:

На страни 13., тачка 3.4. Конкурсне документације у делу „Место извођења радова“ наводи се да је место извођења радова „**огранак ТЕНТ/локација ТЕНТ А и друге локације Наручиоца. Понуда се даје на паритету f-co огранак ТЕНТ/локација ТЕНТ А**“

На које се локације тачно мисли, у којем обиму радова изражено у процентима би се радило и које позиције из предмера би се радиле на тим локацијама? Ове информације су нам битне ради формирања цене, планирања броја радника и пријаве радова на тим локацијама.

**ОДГОВОР 1:**

Место извођења поправки и замене изолације постројења и уређаја су блокови А1, А2 и А3 у ТЕНТ-А и остали блокови по налогу наручиоца, као што је сам предмет јавне набавке одређен. Радови који су предмет уговора а специфицирани су у предмеру, могу се на захтев Наручиоца и уз сагласност Изабраног понуђача, пружати и на другим локацијама Наручиоца (огранци наручиоца TENT A, TENT B, TEK, TEM) што не утиче на било какву промену цена као ни количина радова који ће бити изведени. Ово нарочито јер се ради о екстремним и ретким ситуацијама које се могу појавити и на тим локацијама а што је укалкулисано у предмеру, односно техничкој спецификацији у конкурсној документацији, имајући у виду да наручилац има објективан преглед стања на свим својим блоковима и самим тим и свеобухватан приступ закључењу и извршењу предметног уговора на свим локацијама. Свакако неће доћи до било каквих одступања у радовима на блоковима А1, А2 и А3 у ТЕНТ-А, нити ће изабрани понуђач бити изложен додатним трошковима уколико дође до потребе извођења радова на осталим локацијама по налогу наручиоца, будући да су сви радови саставни део уговора који ће бити закључен. Састављање понуде као и реализација уговора ће свакако бити у складу са техничком спецификацијом и ценама приказаним према тој спецификацији, у свему према садржини модела уговора у конкурсној документацији.

Што се тиче планирања броја радника, Наручилац је већ унапред конкурсном документацијом дефинисао очекивани број потребних радника и неће имати никакве додатне захтеве према Извођачу. Нема потребе за додатним планирањем броја радника. Са друге стране, пријава радова на локацијама се врши тек након потписаног уговора. Потенцијални Извођач радова ће пријавити градилиште на ТЕНТ-у А, као што уговор и дефинише а на осталим локацијама само по потреби, уз обострану сагласност на радове , као што је и наведено у одговору. Овакав податак у фази давања понуде је непотребан.

**ПИТAЊE 2:**

У оквиру дела 4.2. „Додатни услови за учешће у поступку јавне набавке из члана 76. Закона“, тачније техничког капацитета, захтевано је да понуђач располаже одређеном опремом, за коју су захтевани докази.

Међутим, није јасно наведено да ли је потребно да се докаже и да захтевана опрема подлеже испитивањима по Правилнику о поступку прегледа и провере опреме за рад и испитивања услова радне околине („Сл.гласник РС“, бр.94/2006, 108/2006-испр, 114/2014 и 102/2015), те да ли је потребно доставити уз понуду и стручне налазе о техничкој исправности опреме, па је потребно додатно појашњење конкурсне документације у неведеном делу.

**ОДГОВОР 2:**

Потребно је доставити уз понуду и стручне налазе исправности опреме за опрему која подлеже испитивањима по Правилнику о поступку прегледа и провере опреме за рад и испитивања услова радне околине ("Сл. гласник РС", бр. 94/2006, 108/2006 - испр., 114/2014 и 102/2015).

Наручилац ће у складу са одговором изменити конкурсну документацију.

**ПИТAЊE 3:**

У оквиру дела 4.2. „Додатни услови за учешће у поступку јавне набавке из члана 76. Закона“, тачније кадровског капацитета, захтевано је да поред осталог, понуђач располаже са 2 руковаоца грађевинским механизацијом или 2 руковаоца једноставним грађевинским машинама и 1 возачем виљушкара.

Међутим, међу захтеваним доказима из спуњености кадроског капацитета за конкретне извршиоце није јасно наведено да ли је потребно да исти имају III степен стручне спреме или могу имати II или I степен стручне спреме, па је неопходно да наручилац прецизира свој захтев односно одреди који степен стручне спреме морају имати захтевани кадрови.

**ОДГОВОР 3:**

Није потребан III степен стручне спреме за руковаоце грађевинском механизацијом или руковаоце једноставним грађевинским машинама као ни за виљушкаристе. За њих је потребно доставити потребне дипломе, сертификате, потврде, уверења, дозволе и сл. , као што је наведено у конкурсној документацији. Наручилац није додатним условима одредио потребни степен стручне спреме за ове радне профиле.

*У складу са наведеним појашњењима Комисија ће израдити измене документације и исте објавити на Порталу јавних набавки и интернет страници Наручиоца.*

*Комисија ће размотрити да ли је већ одређен рок за подношење понуда примерен времену потребном за припрему прихватљиве понуде те* ***у случају да продужи рок****, о истом ће објавити обавештење о продужењу рока за подношење понуда на Порталу јавних набавки и интернет страници Наручиоца.*